विभिन्न रोगों एवं कीटों की रोकथाम के लिये जिन कृषि रसायनों का उपयोग होता है, वे विभिन्न प्रकार की समस्यायें जैसे कि पर्यावरण प्रदूषण, स्वास्थ पर प्रतिकूल प्रभाव, द्वितीयक पेस्ट का प्रमुख पेस्ट में बदलना, कीटों का रसायनों के लिये प्रतिरोधी होना इत्यादि ,पैदा करते हैं। इन समस्याओं के कारण कीट एवं पादप रोग वैज्ञानिकों का ध्यान जैव प्रौद्योगिकी की ओर आकर्षित हुआ है। जैव प्रौद्योगिकी के द्वारा विभिन्न प्रकार के कीटरोधी एवं रोग प्रतिरोधी पौधों का विकास किया जा रहा है। उपरोक्त पौधों के विकास के लिये मुख्यतः मोलिकुलर बायलोजी एवं जेनेटिक इंजीनियरिंग विद्या का इस्तेमाल किया जा रहा हैं। जैव प्रौद्योगिकी का विकास एवं पादप विज्ञान में उसका उपयोग करके विभिन्न फसलों के कीट एवं रोग प्रतिरोधी पौधे विकसित किये गये हैं।